Katrine Daugaard (LA), 2024-04-23:
Forslaget har egentlig et positivt sigte, som vi i LA kan bakke op om, og hensigten er egentlig meget i tråd med LA's kritik af regeringen på handicapområdet.
Ofte oplever jeg egentlig ikke SF og LA som særlig forskellige, når vi taler handicappolitik.
Der er faktisk rigtig meget, vi er enige om.
Ikke desto mindre er det min og Liberal Alliances holdning, at handleplaner som oftest bliver meget tomme ord om problemer, som vi alle jo i det her tilfælde kan blive enige om at der skal gøres noget ved.
Så i det her konkrete tilfælde bliver jeg egentlig bekymret for, at en handleplan blot vil udskyde den proces, der er brug for, og det er en reformering af hele området.
Regeringen har indkaldt en række partier til handicapforhandlinger, og vi har fået bekræftet her i dag, at SF er et af de partier.
Derfor overrasker det mig egentlig, at I kommer med det her forslag nu og ikke bare får forhandlet nogle konkrete målsætninger ind.
For det, I beskriver, i forhold til at en handleplan skal indeholde konkrete målsætninger, vil jeg da egentlig virkelig håbe bliver slutresultatet af en færdig aftale.
Vi ønsker det ikke i form af en handleplan.
Vi ønsker simpelt hen, at der altså skal nogle lidt større problemløsninger til end en handleplan, der sætter nogle konkrete målsætninger.
Derfor er det jo også ærgerligt, at regeringen kun indkalder få partier til forhandlinger.
Jeg forestiller jeg mig jo, at hvis jeg selv lavede den strategi, ville det være, fordi jeg i virkeligheden bare gerne ville have implementeret min egen politik, og så ville jeg sådan strategisk udvælge, hvem jeg kan få til at gennemføre den bedst muligt.
Fra Venstres ordfører har vi jo hørt, at det i hvert fald ikke er der, det liberale kommer fra.
De stemmer for, som ordføreren sagde, og det ærgrer mig at LA ikke er indkaldt.
For vi vil gerne bakke Venstre op, og jeg ved, at mange af de tiltag, der er implementeret allerede, ikke er Venstres politik.
Vi vil rigtig gerne hjælpe Venstre med at trække i en mere liberal retning, i hvert fald i forhold til at styrke det frie valg og i forhold til ikke at udbygge monopol, men give borgerne en meget større mangfoldighed af tilbud, så beslutninger ikke træffes på basis af synsninger og kommuners oplevelser, men træffes på evidens.
Derfor er det absolut første, der skal ske set med LA's øjne, at fremskaffe data og evidens og at få skabt gennemsigtighed i økonomien, som Venstres ordfører så rigtigt påpegede.
Det er altafgørende, og der må vi jo bare sige, at der er det jo i høj grad det offentliges tilbud, som der ikke er gennemsigtighed om.
Med de få ting, man har adgang til på Tilbudsportalen, kan det være utrolig svært for en kommune at gennemskue, hvad forskellen egentlig er, og hvad det er, man betaler for.
For det er ikke altid bare det billigste, der er det bedste.
Man skal jo sørge for at matche det rigtige tilbud til den rigtige borger, og der er det vigtigt med økonomisk gennemsigtighed og evidensbaserede beslutninger, både i kommunerne, men i høj grad herinde fra Christiansborg.
Det bekymrer mig, at man sidder og har forhandlinger på et grundlag, hvor hele evidensen mangler.
Så jeg vil egentlig bare sige til jer partier, der er indkaldt: Jeg beder virkelig til, at I får noget af det her implementeret, og til SF vil jeg sige: Jeg håber egentlig også, at I holder fast i nogle konkrete målsætninger, men LA mener ikke, at det skal gennemføres via en handleplan.